《眉州道中望峨眉山》
清代·董贻清

平生雅识看山趣，十丈红尘苦缚住。峨眉山下宦经年，未到峨眉最高处。

朅来仍走眉州道，山容如旧人容老。山神怜我梦魂劳，特开一角浮云晓。

初如旭日悬层光，金轮五色阳乌翔。继疑蜃气现楼阁，玉女面面开晴窗。

我欲从之朝帝阙，天门轶荡群仙揖。左驾青虬石凤皇，半途横被罡风折。

纱縠溪流纱觳纹，苏家故宅今犹存。独惜坡公富笠屐，黄州雨雪登州云。

判杭知颍琼儋谪，海外犹留鸿爪迹。咫尺家山竟未登，千古峨眉笑岑寂。

乃知山水平生缘，一游一览非偶然。公如魂魄犹恋此，与公芒鞋竹杖跻其巅。

作者简介：董贻清，字叔纯，阳湖人。道光癸卯举人，官青神知县、历保知府。有《偶存集》。